詠雪
作者：馮山
朝代：宋

paragraphs: 半夜風威壯，今朝瑞雪呈。
徊翔如有待，附著不勝輕。
疊疊雲篩下，番番雨簇成。
雕鑴非衆巧，融結似無精。
河漢潛欺没，乾坤欲混并。
漫空雖結白，觸處已縱横。
枯茂全妝出，窪隆一概平。
參差相掩覆，散亂或逢迎。
遠岫依稀失，高松獨自榮。
光明通鬼穴，肅殺下天兵。
揮霍偏隨馬，憑陵或遶城。
威稜生劍戟，物色儼冠纓。
樓閣危將墮，烏鳶噤不鳴。
巖封蹲豺起，岸斷蟄龍驚。
地軸猶疑折，林梢不易擎。
穠寒排瘴毒，和氣入春耕。
雖學峨峨勢，其如薄薄名。
暗銷知地暖，坐對覺神清。
交互當門舞，玲瓏照眼明。
味宜茶品試，力與酒權爭。
佳景誰能賞，幽吟似有情。
開罇煩點綴，喣筆爲題評。
舊說三農慶，量深一尺盈。
憂民心正切，擊缶助歡聲。